Over 100 betjente stod kampklar og politihelikopteren var blevet sendt i luften over København søndag formiddag, da Det Nordiske Broderskab havde meldt ud, at de ville marchere de lidt over seks kilometer fra Nyhavn til Mindelunden ved Ryvangen i udkanten af Hellerup.

Den højre-ekstremistiske gruppe ville gå ud til Mindelunden, for at mindes de danskere, der kæmpede i Frikorps Danmark under Anden Verdenskrig.

Det var ikke gået ubemærket hen, at højrefløjen ville marchere denne søndag, derfor havde venstrefløjen fået samlet tropperne og gjort sig klar til moddemonstration.

Demo: Ekstremister mødes i København

Allerede en halv time inden marchen skulle starte, blev en stor flok fra den yderste venstrefløj eskorteret ned af Bredgade og videre ud i Palægade af politiet.

Men både politi og ventrefløjsaktivister kunne have sparet sig turen til Nyhavn den råkolde søndag, for der dukkede ikke nogen stor flok nazister op, tværtimod.

Aktivisten Dan Park var en af de to, som trodsede kulden for at marchere til Ryvangen. Han kunne dog tage hjem og hvile benene. Foto: Anthon Unger

De to eneste demonstranter fra højrefløjen, der havde fundet ind til Nyhavn, var højrefløjsaktivisten Martin Grønmark og den svenske provo-kunstner Dan Park. De valgte dog at stå i hver deres ende af den lille plads, mens de begge pænt ventede på den lovede store flok højrefløjsvenner.

Martin Grønmark sad på en bænk og råbte lidt af de mange mennesker fra pressen. Til Ekstra Bladet kunne han dog fortælle, at han havde mistet sin mobiltelefon på vejen til Nyhavn, og han derfor ikke kunne finde ud af, hvor de andre blev af.

Dan Park, der tidligere har været i fængsel for hate speech i Sverige, stod og gemte sig lidt blandt de mange politibetjente, imens han ventede på demonstrationen.

- Jeg har set marchen annonceret på Facebook, men der stod intet om, at den skulle være aflyst, fortalte Dan Park til Ekstra Bladet.

To betjente spurgte Martin Grønmark, om han havde intentioner om at gå mod Ryvangen, eller om de måtte afblæse marchen. Foto: Anthon Unger

Begge mænd ventede i over en halv time, før den reelt manglende demonstration blev afblæst klokken 12.15. Martin Grønmark blev fulgt hen til en taxa og kørt væk fra byen. Dan Park ventede længe i Nyhavn efter demonstratione var blevet opløst, før han til sidst gav op og blev eskorteret væk fra området.

De mange politibetjente grinte lidt af situationen med den manglende demonstration, men de værdsatte, at de slap for gåturen til Ryvang og i stedet kunne spise frokost i varmen.